**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ĮGALIOJIMŲ SUTEIKIMO“ PROJEKTO**

1. **Projekto rengimą paskatinusios priežastys.**

Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatų (toliau – Nuostatai), patvirtintų Lietuvos Respublikos švietimo ir mokslo ministro 2018 m. kovo 27 d. įsakymu Nr. V-279 „Dėl Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatų patvirtinimo“, 6 punkte numatyta, kad mokyklos vadovui ir švietimo pagalbos įstaigos vadovui savininko teises ir pareigas įgyvendinanti institucija (dalininkų susirinkimas) arba jos (jo) įgaliotas asmuo kasmet nustato metines veiklos užduotis, pagal kurias vertinama švietimo įstaigos vadovo veikla. Šių Nuostatų 14, 15 punktuose nurodyta, kad mokyklos vadovo ir švietimo pagalbos įstaigos vadovo metų veiklos ataskaitą svarsto ir įvertina savininko teises ir pareigas įgyvendinanti institucija (dalininkų susirinkimas) ar jos (jo) įgaliotas asmuo. Įvertinant Klaipėdos miesto savivaldybės švietimo įstaigų skaičių (47 ikimokyklinio ugdymo bei 3 švietimo pagalbos įstaigos, 36 bendrojo ugdymo bei 6 neformaliojo vaikų švietimo ir formalųjį švietimą papildančios mokyklos, iš viso veikia 92 švietimo įstaigos), tikslinga, kad šių įstaigų vadovams metines veiklos užduotys būtų nustatomos, o metų veiklos ataskaitos vertinamos ir svarstomos ne savininko teises ir pareigas įgyvendinančioje institucijoje, t.y. Savivaldybės taryboje, bet jos įgalioto asmens, t.y. Klaipėdos miesto savivaldybės mero.

Projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, Nuostatų 6, 14 ir 15 punktais.

**2. Sprendimo projekto tikslas ir uždaviniai.**

Sprendimo projektu siekiama įgalioti Klaipėdos miesto savivaldybės merą nustatyti švietimo įstaigų, kurių savininko teises ir pareigas įgyvendinanti institucija yra Klaipėdos miesto savivaldybės taryba, vadovams metines veiklos užduotis, įvertinti ir svarstyti šių vadovų metų veiklos ataskaitas.

**3. Kokių teigiamų rezultatų laukiama.**

Tarybai priėmus šį sprendimą, bus užtikrintas efektyvus švietimo įstaigų, kurių savininko teises ir pareigas įgyvendinanti institucija yra Klaipėdos miesto savivaldybės taryba, vadovų veiklos vertinimo procesas.

**4. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenustatyta.

**5. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų parengti nereikia.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**PRIDEDAMA.**

Sprendime nurodytųteisės aktų ištraukos, 1 lapas.

Klaipėdos miesto savivaldybės tarybos ir mero sekretorius Modestas Vitkus

**LIETUVOS RESPUBLIKOS**

**VIETOS SAVIVALDOS**

**ĮSTATYMAS**

1994 m. liepos 7 d. Nr. I-533

Vilnius

**16 straipsnis. Savivaldybės tarybos kompetencija**

4. Jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

**LIETUVOS RESPUBLIKOS ŠVIETIMO IR MOKSLO MINISTRAS**

**ĮSAKYMAS**

**DĖL VALSTYBINIŲ IR SAVIVALDYBIŲ ŠVIETIMO ĮSTAIgŲ (IŠSKYRUS AUKŠTĄSIAS MOKYKLAS) VADOVŲ, JŲ PAVADUOTOJŲ UGDYMUI, UGDYMĄ ORGANIZUOJANČIŲ SKYRIŲ VEDĖJŲ veiklos VERTINIMO NUOSTATŲ PATVIRTINIMO**

2018 m. kovo 27 d. Nr. V-279

Vilnius

6. Švietimo pagalbos įstaigos vadovui kasmet iki sausio 31 dienos, mokyklos vadovui iki kovo 1 dienos savininko teises ir pareigas įgyvendinanti institucija (dalininkų susirinkimo) arba jos (jo) įgaliotas asmuo nustato metines veiklos užduotis, pagal kurias vertinama švietimo įstaigos vadovo veikla.

14. Mokyklos bendruomenė per 10 dienų nuo mokyklos vadovo metų veiklos ataskaitos paskelbimo turi teisę pateikti pasiūlymus dėl jos vertinimo mokyklos tarybai. Mokyklos taryba per 15 dienų nuo mokyklos vadovo metų veiklos ataskaitos pateikimo, įvertinusi mokyklos vadovo metų veiklos ataskaitą ir mokyklos bendruomenės narių siūlymus, priima sprendimą dėl mokyklos vadovo metų veiklos įvertinimo ir pateikia jį mokyklos savininko teises ir pareigas įgyvendinančiai institucijai (dalininkų susirinkimui). Susipažinusi su mokyklos tarybos įvertinimu, metų veiklos ataskaitą svarsto ir įvertina savininko teises ir pareigas įgyvendinanti institucija (dalininkų susirinkimas) ar jos (jo) įgaliotas asmuo. Mokyklos vadovas dalyvauja svarstant jo metų veiklos ataskaitą.

15. Švietimo pagalbos įstaigos bendruomenė per 7 dienas nuo švietimo pagalbos įstaigos vadovo metų veiklos ataskaitos paskelbimo turi teisę pateikti pasiūlymus dėl jos vertinimo švietimo pagalbos įstaigos savivaldos institucijai, jei tokia yra. Švietimo pagalbos įstaigos savivaldos institucija per 10 dienų nuo švietimo pagalbos įstaigos vadovo ataskaitos pateikimo, įvertinusi švietimo pagalbos įstaigos vadovo metų veiklos ataskaitą ir švietimo pagalbos įstaigos bendruomenės narių siūlymus, priima sprendimą dėl švietimo pagalbos įstaigos vadovo metų veiklos įvertinimo ir pateikia jį švietimo pagalbos įstaigos savininko teises ir pareigas įgyvendinančiai institucijai (dalininkų susirinkimui). Jei švietimo pagalbos įstaigoje nėra savivaldos institucijos, bendruomenės sprendimą dėl švietimo pagalbos įstaigos vadovo metų veiklos ataskaitos savininko teises ir pareigas įgyvendinančiai institucijai (dalininkų susirinkimui) pateikia švietimo pagalbos įstaigos bendruomenės susirinkimo įgaliotas atstovas. Susipažinusi su švietimo pagalbos įstaigos savivaldos institucijos ar bendruomenės įvertinimu, metų veiklos ataskaitą svarsto ir įvertina savininko teises ir pareigas įgyvendinanti institucija (dalininkų susirinkimas) ar jos (jo) įgaliotas asmuo. Švietimo pagalbos įstaigos vadovas dalyvauja svarstant jo metų veiklos ataskaitą.